Twee liggame in damme gevind | Maroela Media
Die Vrystaatse polisie het Woensdag 'n beroep op die publiek gedoen om hulle by te staan om twee onbekende mans se liggame te identifiseer wat in twee afsonderlike voorvalle in damme gevind is.
Volgens ao. Loraine Earle, polisiewoordvoerder, is die liggame van die mans verlede week onderskeidelik in damme in Rosendal en Kestell aangetref.
"In die eerste voorval is die liggaam Donderdag in 'n dam langs Rosendal se rioolaanleg langs die R70-pad aangetref. 'n Seun wat vee aangejaag het, het die liggaam sien dryf en die Rosendal-polisie ontbied," het Earle gesê.
Die man se liggaam is deur beamptes van die Welkom-duikeenheid uit die water gehaal. Daar word vermoed dat die man verdrink het en vier of vyf dae lank in die water was.
"Die oorledene is vermoedelik in sy laat 20's of vroeë 30's. Hy is donker van gelaat, slank gebou met netjies gesnyde hare. Hy het 'n armband van slangvel om sy linkerpols en het slegs swart onderklere aangehad."
Die liggaam is na die staatslykshuis in Bethlehem geneem en is nog nie uitgeken nie. Enigiemand met inligting oor wie die man mag wees, word versoek om sers. Seipati Mallane by 058 211 1106 of 071 818 1591 te skakel.
In die tweede voorval is die liggaam van 'n man in sy 30's Saterdagoggend in die dam by die Kestell-gholfklub gesien dryf.
"Hy is donker van gelaat en het 'n blou kortmou T-hemp, swart sweetpakbroek en hardloopskoene aangehad. Hy het 'n rooi band om sy regterboarm gehad."
Die oorsaak van die man se dood moet nog vasgestel word. 'n Nadoodse ondersoek sal Donderdag gedoen word om dit vas te stel. Enigiemand met meer inligting oor die voorval, of wat weet van 'n vermiste man, word versoek om sers. Thembi Mosese by 060 974 5291 te skakel.